EFORL เลื่อนนัดไต่สวนคดี TSF ฟ้อง58ลบ. ปม“วุฒิศักดิ์”เบี้ยวค่าโฆษณา ศาลฯนัดรอบใหม่11ก.ย.
EFORL เลื่อนนัดไต่สวนคดี TSF เรียกค่าเสียหาย 58 ลบ. ปม “วุฒิศักดิ์” เบี้ยวค่าโฆษณา นัดรอบใหม่ 11 ก.ย.
21 ส.ค. 2561

บริษัท ทรีซิกตี้ไฟว์ จำกัด (มหาชน) หรือ TSF เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) โดยระบุว่า ตามที่บริษัทฯ ได้ยื่นฟ้องบริษัทวุฒิศักดิ์ คลินิค อินเตอร์กรุ๊ป จำกัด ต่อศาลอาญา ตามพรบ.ว่าด้วยความผิดอันเกิดจากการใช้เช็คพ.ศ.2534 เป็นคดีอาญาที่ อ 2409/2561 (เช็คธนาคารกสิกรไทย ฉบับที่ 1 และ 2) คดีอาญาที่ อ 2612/2561 (เช็คธนาคารกสิกรไทย ฉบับที่ 3) รวมเป็น 2 คดี เพื่อเรียกร้องค่าเสียหาย จำนวนรวม 58 ล้านบาท จากการที่บริษัทวุฒิศักดิ์ คลินิค อินเตอร์กรุ๊ป จำกัด (WCIG) ผิดนัดชำระค่าว่าจ้างบริษัท ในการให้บริการวางกลยุทธิ์และเผยแพร่สื่อโฆษณาประชาสัมพันธ์ภาพลักษณ์ใหม่ของ WCIG
ศาลได้นัดไต่สวนมูลฟ้องดังนี้
1. คดีอาญาที่ อ 2409/2561 ศาลนัดไต่สวนมูลฟ้องในวันที่ 31 กรกฏาคม 2561 บริษัทวุฒิศักดิ์ คลินิค อินเตอร์กรุ๊ป จำกัด ไม่มาตามนัดและขอเลื่อนการไต่สวน ศาลจึงนัดไต่สวนอีกครั้งในวันที่ 11 กันยายน 2561
2. คดีอาญาที่ อ 2612/2561 ศาลนัดไต่สวนมูลฟ้องในวันที่ 14 สิงหาคม 2561 บริษัทวุฒิศักดิ์ คลินิค อินเตอร์กรุ๊ป จำกัด ไม่มาตามนัดและขอเลื่อนการไต่สวน ศาลจึงนัดไต่สวนอีกครั้งในวันที่ 4 ตุลาคม 2561
โดยก่อนหน้านี้ TSF ดำเนินการแจ้งความและดำเนินคดีฐานความผิดอันเกิดจากการใช้เช็ค (เช็คเด้ง) และการไม่ชำระหนี้ตามสัญญา กับบริษัท วุฒิศักดิ์ คลินิก อินเตอร์กรุ๊ป จำกัด โดยบริษัทได้ทำสัญญาให้บริการวางกลยุทธ์และเผยแพร่สื่อโฆษณาประชาสัมพันธ์ภาพลักษณ์ใหม่ของวุฒิศักดิ์ กรุ๊ป ลงวันที่ 8 ก.ย.60 กับบริษัท วุฒิศักดิ์ คลินิก อินเตอร์กรุ๊ป จำกัด โดยธนาคารได้ปฏิเสธการจ่ายเช็คของบริษัทดังกล่าว และคู่สัญญายังคงบ่ายเบี่ยงไม่ชำระเงินตามสัญญา แม้บริษัทจะทำการทวงถามมาโดยตลอดก็ตาม
อนึ่งบริษัท ดับบลิวซีไอ โฮลดิ้ง จำกัด (WCIH) ซึ่งเป็นแม่ของบริษัท วุฒิศักดิ์ คลินิก อินเตอร์กรุ๊ป จำกัด (WCIG) ผู้ดำเนินธุรกิจเสริมความงาม  เป็นบริษัทย่อยของ บริษัท อี ฟอร์ แอล เอม จำกัด (มหาชน) หรือ EFORL